**Justus Hermanni Annunen** (s. 11. maaliskuuta 2000 Kempele) on suomalainen jääkiekkomaalivahti, joka pelaa AHL-joukkue Colorado Eaglesissa. Hänellä on NHL-sopimus Colorado Avalanchen kanssa.

Ura
---

### Seuraura

#### Juniorina

Annunen on Laser HT:n, joka myöhemmin muuttui Kiekko-Laseriksi, kasvatti. Hän siirtyi 16-vuotiaana Oulun Kärppien B-nuoriin kaudeksi 2016–2017. Annunen torjui joukkueen kauden päätteeksi B-nuorten SM-pronssiin. Omaha Lancers varasi hänet 148. pelaajana USHL:n varaustilaisuudessa 2017.

Huhtikuussa 2017 Annunen teki Kärppien kanssa kolmivuotisen SM-liigasopimuksen. Hän aloitti kauden 2017–2018 seuran A-nuorissa, jossa Annunen jakoi runkosarjassa varsin tasaisesti torjuntavastuun Vilho Heikkisen kanssa. Pudotuspeleissä hän nousi kuitenkin Kärppien ykkösmaalivahdiksi ja voitti kauden päätteeksi A-nuorten SM-hopeaa. Annunen palkittiin koko A-nuorten SM-liigan parhaana maalivahtina Jorma Valtonen -palkinnolla ja valittiin ensimmäiseen tähdistökentälliseen. Hän pelasi kauden aikana myös yhden ottelun Kärppien SM-liigajoukkueen maalilla runkosarjan toiseksi viimeisellä kierroksella 8. maaliskuuta 2018 vieraissa Hämeenlinnan Pallokerhoa vastaan. Vain 17-vuotiaasta Annusesta tuli kaikkien aikojen ensimmäinen 2000-luvulla syntynyt SM-liigamaalivahti. Hän torjui Kärppien 4–0-tappioon päättyneessä ottelussa 33 kertaa.

#### NHL-varaus ja siirtyminen miesten joukkueeseen

Colorado Avalanche varasi Annusen kolmannella kierroksella 64. pelaajana NHL:n varaustilaisuudessa 2018. Elokuussa Kärpät lainasi hänet toistaiseksi voimassa olevalla sopimuksella Mestis-joukkue Kokkolan Hermekseen. Annunen jakoi kaudella 2018–2019 joukkueen torjuntavastuun melko tasaisesti Samuel Jukurin kanssa. Hän puki Kärppien miesten joukkueen paidan kolmeen runkosarja- ja kahteen Mestarien liigan otteluun. Annunen palasi runkosarjan lopulla Kärppien vahvuuteen, kun Jussi Rynnäs joutui sivuun. Hän sai näytönpaikan runkosarjan päätöskierroksella 14. maaliskuuta 2019 vieraissa Kalevan Palloa vastaan, jolloin Kärpät hävisi ottelun jatkoajalla lukemin 4–3. Annunen puki ennen Rynnäksen kuntoutumista yhdeksään pudotuspeliotteluun, mutta hän ei kuitenkaan saanut peliaikaa. Annunen voitti kauden päätteeksi SM-hopeaa. Hän vahvisti pudotuspeleissä myös Kärppien A-nuoria, joille Annunen torjui Suomen mestaruuden.

Kauteen 2019–2020 Annunen lähti Kärppien toisena maalivahtina Patrik Rybárin aisaparina. Syyskuussa 2019 hän teki joukkueen kanssa kaksivuotisen jatkosopimuksen kevääseen 2022 saakka. Annunen torjui liigauransa ensimmäisen nollapelin uransa kuudennessa ottelussaan 28. syyskuuta 2019 Tampereen Ilvestä vastaan. Hän torjui Kärppien 5–0-voittoon päättyneessä ottelussa 23 kertaa. Annunen torjui nollapelin myös kolmessa seuraavassa ottelussaan. Pelicansia vastaan 23. lokakuuta 2019 pelattuun otteluun asti hän ehti pitää maalinsa yhtäjaksoisesti puhtaana 302.05 minuutin ajan, mistä tuli SM-liigan kaikkien aikojen nollaputkiennätys. Annusen putken katkaisi lopulta Juhamatti Aaltonen maalillaan ajassa 45.37. Ennätyksen edellisen haltijan, Kimmo Lecklinin ennätys kaudelta 1997–1998 kesti 259.28 minuutin ajan. Tosin Annunen ei pelannut otteluitaan yhteen putkeen, vaan Patrik Rybár pelasi välissä kolme Kärppien ottelua, kun taas Lecklin pelasi joukkueensa TPS:n peräkkäiset ottelut. Marraskuussa Annunen joutui loukkaantumisen vuoksi sivuun alle 20-vuotiaiden maailmanmestaruuskilpailuihin saakka, minkä jälkeen hän oli sivussa maalinsuulta tammikuun puoleen väliin. Helmikuussa Annunen joutui loukkaantumisen vuoksi jälleen pariksi viikoksi sivuun. Kuntouduttuaan maaliskuussa Annunen pelasi kauden kaksi viimeistä runkosarjaottelua.

Annunen pelasi SM-liigan tulokaskautensa 2019–2020 aikana kaikkiaan 23 runkosarjaottelua torjuen 15 voittoa ja kuusi nollapeliä. Hänen torjuntaprosenttinsa (92,88 %) ja päästettyjen maalien keskiarvonsa (1,77) olivat koko liigan parhaita. Annusta enemmän nollapelejä torjui vain KooKoon Henrik Haukeland (8 nollapeliä), joka tosin pelasi Annusta yli kaksi kertaa enemmän, eli 50 ottelua. Mestarien liigassa Annunen pelasi kaksi ottelua. Annunen sijoittui vuoden tulokkaalle myönnettävän Jarmo Wasaman muistopalkinnon voittajan äänestyksessä toiseksi 126 äänellä. Äänestyksen voitti lopulta Ilveksen hyökkääjä Matias Maccelli. Annunen oli ehdolla myös parhaalle maalivahdille myönnettävän Urpo Ylönen -palkinnon voittajaksi, mutta äänestyksen voitti kuitenkin Ilveksen Lukáš Dostál.

#### NHL-sopimus ja siirtyminen Pohjois-Amerikan sarjoihin

Huhtikuussa 2020 Annunen teki kolmivuotisen NHL-tulokassopimuksen Colorado Avalanchen kanssa. Hän pelasi kauden 2020–2021 kuitenkin vielä lainalla Kärpissä. Annusen kausi jäi kuitenkin edellistä vaisummaksi, hän jäi selkeäksi kakkosmaalivahdiksi Patrik Rýbarille ja Annusen torjuntaprosentti 24 runkosarjaottelussa oli vain 88,40. SM-liigakauden päätyttyä, toukokuussa 2021 hän siirtyi AHL-joukkue Colorado Eaglesin vahvuuteen. Annunen pelasi siellä kaksi ottelua.

Syksyn 2021 harjoitusleirin päätteeksi Colorado Avalanche lähetti Annusen Colorado Eaglesin AHL-joukkueeseen. Hänet valittiin liigan marraskuun kuukauden maalivahdiksi. Joulukuussa Annunen nostettiin Avalanchen NHL-joukkueen vahvuuteen, kun Darcy Kuemper loukkaantui ja Pavel Francouz oli jo ennestään loukkaantuneena. Toronto Maple Leafsia vastaan 1. joulukuuta 2021 vieraissa pelatussa ottelussa Coloradon maalilla aloitti Jonas Johansson, ja Annunen saapui kakkosmaalivahdiksi ottelun toiseen erään aikataulullisista syistä. Hän teki NHL-debyyttinsä 4. joulukuuta 2021 vieraissa Ottawa Senatorsia vastaan. Annunen vaihdettiin Avalanchen maalinsuulle Johanssonin tilalle ajassa 22.49, kun Senators oli siirtynyt ottelussa 2–4-johtoon. Hän torjui 37.22 minuutin aikana 17 kertaa ja päästi kaksi maalia. Avalanche hävisi ottelun lopulta lukemin 6–5. Ensimmäisen NHL-ottelunsa aloittavana maalivahtina Annunen pelasi seuraavassa ottelussa 6. joulukuuta 2021 vieraissa Philadelphia Flyersia vastaan. Hän torjui Avalanchen 7–5-voittoon päättyneessä ottelussa 27 kertaa. Annunen sai myös syöttöpisteen Cale Makarin tekemään ylivoimamaaliin. Hänestä tuli Avalanchen historian neljänneksi nuorin maalivahti, joka torjui voiton ensimmäisessä ottelussaan aloittavana maalivahtina. Pari päivää myöhemmin Annunen lähetettiin takaisin Eaglesin AHL-joukkueen vahvuuteen.

### Maajoukkueura

Hän pelasi nuorten olympialaisissa Norjan Lillehammerissa vuonna 2016 sekä World U-17 Hockey Challengessa vuonna 2016. Annunen pelasi myös alle 18-vuotiaiden Ivan Hlinkan muistoturnauksessa vuonna 2017.

Annunen pelasi alle 18-vuotiaiden maailmanmestraruuskilpailuissa vuonna 2018, jolloin hän voitti maailmanmestaruuden. Annunen pelasi välieräottelussa Ruotsia vastaan nollapelin Suomen voitettua ottelun lukemin 2–0. Hänet valittiin joukkueensa ottelun parhaaksi pelaajaksi.

Annunen pelasi myös alle 20-vuotiaiden maailmanmestaruuskilpailuissa vuonna 2020, jolloin valmennus valitsi hänet Suomen turnauksen yhdeksi kolmesta parhaasta pelaajasta. Annunen valittiin myös Ruotsia vastaan pelatun avausottelun päätteeksi joukkueensa ottelun parhaaksi pelaajaksi.

Yhteensä Annunen on pelannut 18 nuorten ja 33 poikien maaottelua.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2017–2018 | Kärpät | A-SM | 26 |  |  |  |  |  | 6 | 2.31 | 90,6 | 12 |  |  |  |  |  | 1.83 | 93,5 | Ykköstähdistö |
|  | Kärpät | SM-liiga | 1 | 0 | 1 | 0 | 60 | 4 | 0 | 4.00 | 89,2 | – | – | – | – | – | – | – | – |
| 2018–2019 | Kärpät | A-SM | – | – | – | – | – | – | – | – | – | 6 |  |  |  |  |  | 1.50 | 93,0 |
|  | Kärpät | SM-liiga | 1 | 0 | 0 | 1 | 61 | 4 | 0 | 4.00 | 81,8 | – | – | – | – | – | – | – | – |
|  | Hermes | Mestis | 22 | 12 | 7 | 2 | 1149 | 61 | 1 | 2.77 | 89,1 | – | – | – | – | – | – | – | – |
| 2019–2020 | Kärpät | SM-liiga | 23 | 15 | 5 | 3 | 1358 | 40 | 6 | 1.77 | 92,9 | – | – | – | – | – | – | – | – |
| 2020–2021 | Kärpät | SM-liiga | 24 | 7 | 9 | 7 | 1384 | 56 | 1 | 2.43 | 88,4 | 2 | 0 | 2 | 129 | 6 | 0 | 2.80 | 86,1 |
|  | Colorado Eagles | AHL | 2 | 0 | 1 | 1 | 123 | 6 | 0 | 2.93 | 90,0 | – | – | – | – | – | – | – | – |
| 2021–2022 | Colorado Avalanche | NHL | 2 | 1 | 0 | 1 | 97 | 7 | 0 | 4.34 | 86,3 | – | – | – | – | – | – | – | – |
|  | Colorado Eagles | AHL | 48 | 24 | 13 | 9 | 2693 | 135 | 2 | 3.01 | 89,3 | 9 | 6 | 3 | 561 | 23 | 0 | 2.46 | 92,3 |
| 2022–2023 | Colorado Avalanche | NHL | 2 | 1 | 1 | 0 | 118 | 7 | 0 | 3.58 | 85,4 | – | – | – | – | – | – | – | – |
|  | Colorado Eagles | AHL | 41 | 22 | 10 | 8 | 2379 | 101 | 1 | 2.55 | 91,6 | 3 | 2 | 1 | 187 | 12 | 0 | 3.87 | 88,6 |
|

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2018 | U18 | 6 | 6 | 0 | 360 | 12 | 1 | 2.00 | 91,4 |
| 2020 | JMM | 6 | 3 | 3 | 362 | 16 | 1 | 2.57 | 92,1 |

Lähteet
-------

* Justus Annunen The Internet Hockey Databasessa (englanniksi)
* Justus Annunen Eurohockey-sivustolla (englanniksi)
* Justus Annunen *Elite Prospects*. Everysport Media Group AB.  (englanniksi)

### Viitteet

1. ↑  Ärje, Aleksis: Uusi Pekka Rinne Pikkuleijonien maalilla? – "Ikäluokkansa paras maailmassa" *MTVuutiset.fi*.  28.4.2018. Telia Company AB. Viitattu 30.4.2018.
2. ↑  Kastellin urheilulukioon valitut 2016 *ouka.fi*. Oulun kaupunki. Viitattu 27.1.2020.
3. 1 2 3 4 5 6 7 8  Justus Annunen *Elite Prospects*. Everysport Media Group AB.  (englanniksi)
4. ↑  Kärppien kauden 2017-2018 joukkue rakentuu suurin harppauksin *Jatkoaika.com*.  18.4.2017. Jatkoaika r.y. Viitattu 8.3.2018.
5. ↑  Miettinen, Miska: Liigan hallitsijoilla kummalliset kokoonpanot – yllättävä pelaaja tekee komeaa historiaa! *suomikiekko.com*.  8.3.2018. Nordic Sport Media. Viitattu 8.3.2018.
6. ↑  Otteluseuranta *liiga.fi*.  8.3.2018. Jääkiekon SM-liiga Oy. Viitattu 8.3.2018.
7. ↑  Hermekselle nuoria vahvistuksia Kärpistä - maailmanmestari Annunen Kokkolaan *Jatkoaika.com*.  1.8.2018. Jatkoaika r.y. Viitattu 2.8.2018.
8. ↑  Onnela, Janne: Kärppien pu­do­tus­pe­li­ke­vät etenee viime kaudelta tuttua polkua – Yksi iso kysymysmerkki pikkupetojen ympäriltä kuitenkin löytyy: Missä on Jussi Rynnäs? *kaleva.fi*.  26.3.2019. Kaleva365 Oy. Viitattu 6.5.2019.
9. ↑  Otteluseuranta *liiga.fi*.  14.3.2019. Jääkiekon SM-liiga Oy. Viitattu 8.3.2018.
10. ↑  Justus Annunen Eurohockey-sivustolla (englanniksi)
11. ↑  Justus Annuselle kaksivuotinen jatkodiili *karpat.fi*.  16.9.2019. Oulun Kärpät Oy. Viitattu 16.9.2019.
12. ↑  Otteluseuranta *liiga.fi*.  28.9.2019. Jääkiekon SM-liiga Oy. Viitattu 29.9.2019.
13. ↑  Seppänen, Antti: Justus Annunen Liigan nollaputkiennätykseen *liiga.fi*.  23.10.2019. Jääkiekon SM-liiga Oy. Viitattu 23.10.2019.
14. ↑  Onnela, Janne: Kärpät aloitti Satakunnan kiertueen yhteiselon pohdiskelulla – Annunen palaa tolppien väliin parin kuukauden tauon jälkeen perjantain Lukko-pelissä *kaleva.fi*.  17.1.2020. Kaleva365 Oy. Viitattu 18.3.2020.
15. ↑  Uusitalo, Heikki: Manner luottaa ketjuloton jälkeiseen kokoonpanoon – Kärpät kohtaa voittojyvän löytäneen Jukurit *kaleva.fi*.  3.3.2020. Kaleva365 Oy. Viitattu 18.3.2020.
16. ↑  Ottelu ottelulta *liiga.fi*. Jääkiekon SM-liiga Oy. Viitattu 18.3.2020.
17. ↑  Pelaajatilastot *liiga.fi*. Jääkiekon SM-liiga Oy. Viitattu 18.3.2020.
18. ↑  Seppänen, Antti: Matias Maccellille vuoden tulokkaan Wasama-palkinto *liiga.fi*.  31.3.2020. Jääkiekon SM-liiga Oy. Viitattu 1.4.2020.
19. ↑  Seppänen, Antti: Vuoden maalivahti Liigassa 2020? Tässä kolme vahvinta ehdokasta *liiga.fi*.  1.4.2020. Jääkiekon SM-liiga Oy. Viitattu 2.4.2020.
20. ↑  Seppänen, Antti: Liigan parhaan maalivahdin Ylönen-palkinto Lukas Dostalille *liiga.fi*.  2.4.2020. Jääkiekon SM-liiga Oy. Viitattu 2.4.2020.
21. ↑  Avalanche Signs Justus Annunen *nhl.com/avalanche*.  1.5.2020. Colorado Avalanche. Viitattu 4.5.2020. (englanniksi)
22. ↑  Siira, Kimmo: Justus Annunen jäämässä sittenkin kaudeksi Kärppiin – nuorella täh­ti­maa­li­vah­dil­la ikimuistoinen vappu, solmi NHL-sopimuksen Coloradon kanssa *kaleva.fi*.  1.5.2020. Kaleva365 Oy. Viitattu 4.5.2020.
23. ↑  Tuomala, Toni: Entisiä NHL-vahteja ja huippulupauksia – tässä ovat Liiga-runkosarjan FLOP 5 -maalivahdit! *suomikiekko.com*.  14.4.2021. Nordic Sport Media. Viitattu 20.5.2021.
24. ↑  Avalanche Assigns Annunen to Eagles, Barron Recalled from Utah *coloradoeagles.com*.  14.4.2021. WINDSOR, C0.:  Colorado Eagles. Viitattu 20.5.2021. (englanniksi)
25. ↑  Avalanche Reassigns Four Players *nhl.com/avalanche*.  5.10.2021. Colorado Avalanche. Viitattu 13.10.2021. (englanniksi)
26. ↑  Tallskog, Mika: Suomalaispelaajat saivat kunnianosoituksia AHL:ssä *Jatkoaika.com*.  2.12.2021. Jatkoaika r.y. Viitattu 2.12.2021.
27. ↑  McCarthy, Dave: Maple Leafs score eight in win against Avalanche, Matthews has hat trick *NHL.com*.  2.12.2021. TORONTO:  National Hockey League. Viitattu 2.12.2021. (englanniksi)
28. ↑  Gürler, Eren: Justus Annunen saapui kesken ottelun todistamaan Coloradon selkäsaunaa – Niemeläinen debytoi *iltalehti.fi*.  2.12.2021. Alma Media Suomi Oy. Viitattu 2.12.2021.
29. ↑  Colorado Avalanche - Ottawa Senators - December 4th, 2021 *NHL.com*.  4.12.2021. National Hockey League. Viitattu 2.12.2021. (englanniksi)
30. ↑  Colorado Avalanche - Philadelphia Flyers - December 6th, 2021 *NHL.com*.  6.12.2021. National Hockey League. Viitattu 2.12.2021. (englanniksi)
31. ↑  Hirvonen, Hinni: Coloradon Justus Annusella unohtumaton ilta NHL:ssä: "Ei ole kauaa, kun pelasin näitä vastaan videopeleissä" *yle.fi*.  7.12.2021. Yleisradio Oy. Viitattu 7.12.2021.
32. ↑  Suomalaisilla trafiikkia NHL:n ja farmin välillä - kaksi ylös, kaksi alas *Sportti.com*.  9.12.2021. Sport Content Oy. Viitattu 22.12.2021.
33. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 30.4.2018. (englanniksi)
34. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2020. IIHF. Viitattu 6.1.2020. (englanniksi)